Voldoende graan vir die jaar – ministerFoto:Imagesthai.com/Pexels.com Thoko Didiza, minister van landbou, het Vrydag gesê Suid-Afrika het voldoende graanvoorraad vir die markjaar wat in Mei 2020 begin en in April 2021 eindig. Vanjaar se oes is in werklikheid die tweede grootste oes in die land se geskiedenis. Volgens Didiza blyk dit dat vanjaar se oes 17,5 miljoen ton graan gaan oplewer. Dit dui op ’n toename van 31% vergeleke met verlede jaar se oes. Meer as 2,5 miljoen ton mielies (wit sowel as geel mielies) sal ook in die komende jaar uitgevoer kan word. Suid-Afrika is dus te midde van die Covid-19-pandemie verseker van voldoende voedselvoorraad teen ŉ billike prys, het Didiza gesê. “Dit is ’n getuienis van die harde werk en veerkragtigheid deur die Suid-Afrikaanse boeregemeenskap en beleggings wat in die sektor gemaak is,” het die minister gesê.